b'\n_START_ARTICLE_\nHutongai\n_START_PARAGRAPH_\nHutongai, hutunai (kin. \xe8\x83\xa1\xe5\x90\x8c,\xc2\xa0pinyin: h\xc3\xbat\xc3\xb2ng)\xc2\xa0\xe2\x80\x93 siauros gatvel\xc4\x97s, b\xc5\xabdingos Pekinui (Kinija). \xc5\xa0iose gatvel\xc4\x97se stovi tradicin\xc4\x97s kin\xc5\xb3 architekt\xc5\xabros namai su vidiniais kiemais \xe2\x80\x93 sihejuaniai\xc2\xa0(\xe5\x9b\x9b\xe5\x90\x88\xe9\x99\xa2, sihueyuan). Daug hutong\xc5\xb3 buvo i\xc5\xa1griauta pastaraisiais de\xc5\xa1imtme\xc4\x8diais, tiesiant naujus kelius, statant naujus rajonus.\n_START_SECTION_\nHutongai praeityje\n_START_PARAGRAPH_\nStatydami Pekin\xc4\x85, imperatoriai miesto plan\xc4\x85 k\xc5\xabr\xc4\x97 atsi\xc5\xbevelgdami \xc4\xaf D\xc5\xbeou dinastijoje susiformavusias praktikas. Miesto centre buvo U\xc5\xbedraustasis miestas (imperatoriaus rezidencija), aplink j\xc4\xaf koncentri\xc5\xa1kais apskritimais d\xc4\x97st\xc4\x97si Vidinis miestas ir I\xc5\xa1orinis miestas. Kuo auk\xc5\xa1tesnis miestie\xc4\x8dio statusas, tuo ar\xc4\x8diau rato centro jis gal\xc4\x97jo gyventi._NEWLINE_Aristokratai gyvendavo imperatoriaus r\xc5\xabm\xc5\xb3 rytin\xc4\x97je ir vakarin\xc4\x97je pa\xc5\xa1on\xc4\x97se. Auk\xc5\xa1to rango pareig\xc5\xabnai, turtingi pirkliai tur\xc4\x97davo dideles sihejuani\xc5\xb3 tipo rezidencijas su \xc4\xafmantriai puo\xc5\xa1tais stogais, kolonomis, gerai \xc4\xafrengtais sodais. \xc5\xa0i\xc5\xb3 sihejuani\xc5\xb3 sudaryti hutongai buvo ties\xc5\xabs ir tvarkingi. Toliau nuo r\xc5\xabm\xc5\xb3, taip pat \xc5\xa1iaurin\xc4\x97je ir pietin\xc4\x97je j\xc5\xb3 pus\xc4\x97se gyveno paprasti pilie\xc4\x8diai, pirkliai, amatininkai bei darbininkai. J\xc5\xb3 sihejuaniai buvo daug ma\xc5\xbeesni ir paprastesni, o hutongai\xc2\xa0\xe2\x80\x93 siauresni._NEWLINE_Beveik vis\xc5\xb3 sihejuani\xc5\xb3 pagrindini\xc5\xb3 pastat\xc5\xb3 vartai buvo atsukti \xc4\xaf Pietus (d\xc4\x97l \xc5\xa1viesos), tod\xc4\x97l dauguma hutong\xc5\xb3 \xc4\x97jo i\xc5\xa1 Ryt\xc5\xb3 \xc4\xaf Vakarus. Be pagrindini\xc5\xb3 hutong\xc5\xb3, i\xc5\xa1 \xc5\xa0iaur\xc4\x97s \xc4\xaf Pietus \xc4\x97jo daug ma\xc5\xbey\xc4\x8di\xc5\xb3 pagalbini\xc5\xb3 per\xc4\x97jim\xc5\xb3 ir pasa\xc5\xbe\xc5\xb3._NEWLINE_Hutongas taip pat vienu metu buvo naudojamas kaip smulkiausias administracinis-geografinis miesto vienetas. Sistema vadinta \xe2\x80\x9epaifang\xe2\x80\x9c (\xe7\x89\x8c\xe5\x9d\x8a): did\xc5\xbeiausias vienetas mieste buvo fangas (\xe5\x9d\x8a)\xc2\xa0\xe2\x80\x93 teritorija, aptverta tvora, kurios vartai buvo u\xc5\xbedaromi ir saugomi naktimis. Fangai dalyti \xc4\xaf kelet\xc4\x85 pai (\xe7\x89\x8c), o \xc5\xa1iuos sudar\xc4\x97 keletas hutong\xc5\xb3. Ming dinastijos laikais Pekinas buvo padalintas \xc4\xaf 36 fangus.'